Trond Ulleberg

Trond Ulleberg  (født 14. januar 1962) er en norsk friidrettsutøver som har kulestøt som sin spesialøvelse. 

Han kommer fra bygda Hostvedt i Kongsberg kommune. Som medlem av Efteløt IL viste han tidlig et usedvalig talent for kulestøt. Han ble nummer 6 i EM for junior i 1981, og tok sølv i NM 1983, nå som medlem av Tønsberg FIK. Fra 1984 representerte han IK Tjalve. I 1986 satte Ulleberg sin personlige rekord i kulestøt med 19,18, oppnådd i Hokksund 9. juli. Pr. 2023 er han nummer 11 på listen over Norges beste kulestøtere gjennom tidene.

I 1987 reiste fire norske kastere på treningsleir til Dallas der Lars Arvid Nilsen studerte ved Southern Methodist University (SMU). Det var Kåre Sagedal, Jan Sagedal, Arne Pedersen og Trond Ulleberg. Alle var markante navn innen norsk friidrett. I Dallas ble de dopingtestet. Alle leverte prøver med det vanndrivende middelet Probenecid. Da Probenecid ikke sto på listen over forbudte stoffer, ble de utestengt for å ha brakt idretten i vanry, etter det som ble ansett som et forsøk på å skjule eller fjerne andre stoffer i kroppen. Probenecid ble kort tid etter lagt til listen over forbudte stoffer.

Ulleberg dukket opp igjen på resultatlistene etter at han fylte 40 år. I 2007 vant han bronsemedalje i kulestøt under NM i Askim med 15,29, nå som medlem av Oppegård IL. Det gikk altså 23 år mellom hans to NM-medaljer.

Ulleberg er idrettsfaglig utdannet, og en etablert trener innen kastøvelsene i friidrett- En periode var han trener for diskoskaster Fredrik Amundgård.

 Referanser 
Æresmedlem i EIL laagendalsposten.no Publisert 24. aug 2009. Besøkt 2. jan 2012.
European Age Best Performances (Athletics)  statistics.homepage.t-online.de per 22 des 2011. Besøkt 2. jan 2012.
top30menn, Norske utøvere per 1. jan 2023 www.friidrett.no Besøkt 25. mars 2023
Historikk: Store norske dopingsaker www.dagbladet.no Publisert 30. jul 1998. Besøkt 2. jan 2012.
Trond Ulleberg sikret Oppegård IL nok en bronse i NM  idrett.speaker.no Publisert 12. aug 2007. Besøkt 2. jan 2012.
Utøvere gaper over for mye www.aftenposten.no Publisert 3. mai 2008. Besøkt 2. jan 2012.
Norges største idrettsutøver www.budstikka.no Publisert 26. feb 2008. Besøkt 2. jan 2012.

 Eksterne lenker 


Kategori:Norske kulestøtere
Kategori:Dopingsaker i friidrett
Kategori:Personer fra Kongsberg kommune
Kategori:Norske friidrettstrenere
Kategori:Fødsler i 1962